"Nu er det snart din fødselsdag! Lav en indsamling til en sag du går op i."

Sådan har det hidtil set ud i dine notifikationer på Facebook inden din fødselsdag. Men nu er det slut med indsamlinger gennem det sociale medie.

Du har også kunne lave indsamlinger til private formål, og dem har Facebook nu også lukket ned for. Og med god grund.

Indsamlingerne er nemlig ulovlige, hvis de ikke bliver godkendt af indsamlingsnævnet.

Opretter du en indsamling på Facebook er indsamlingen offentlig og skal derfor godkendes af Indsamlingsnævnet. Men det har meget få gjort, og derfor har langt de fleste indsamlinger formentlig været ulovlige.

Det kan give noget ro i maven til dem, der donerer pengene, mener indsamlingskonsulent Stig Fog, der gennem sin konsulentvirksomhed rådgiver humanitære hjælpeorganisationer om deres indsamlingsarbejde.

- Det er godt, der bliver ryddet op i det her. Det er det vilde vesten, når man ikke har sikkerhed som bidragsyder for, at de indsamlinger man støtter, er anmeldt efter reglerne, siger han.

Marias indsamling til fars begravelse var ulovlig

Da Maria Paulsen mistede sin far i september, startede hun en indsamling på Facebook for at få råd til bisættelsen.

Maria er selv på SU og hendes mand på dagpenge, så de 13.000 kroner, bisættelsen ville koste, var en stort indhug i økonomien. Hun forstår ikke, hvorfor man vælger at lukke for indsamlingerne til private formål.